Parys-boere: ‘Hulle het gesê ons moet stilbly’Van links is Boeta van der Westhuizen, Anton Loggenberg, kapt. Henk Prinsloo, Cor Loggenberg, Loedie van der Westhuizen en Miela Janse van Vuuren tydens ‘n vorige hofverskyning. Foto: Maroela Media. ŉ Staatsgetuie het Maandag in die hooggereghof in Parys in die Vrystaat beweer hy is ŉ voertuig aangebied indien hy sou “stilbly” oor die gebeure wat daartoe gelei het dat twee vermeende plaasaanvallers in Januarie 2016 gesterf het. Fanie Oosthuizen (44), ŉ plaasvoorman van die Parys-distrik, was Maandagoggend weer in die getuiebank waar ses mans op twee aanklagte van moord teregstaan. Boeta van der Westhuizen (46), Loedie van der Westhuizen (19), Anton Loggenberg (50), Cor Loggenberg (20), Miela Janse van Vuuren (23) en kapt. Henk Prinsloo (47) word aangekla van die moord op Samuel Tjixa en Simon Jubeba. Die staat beweer die ses beskuldigdes was deel van ŉ groep mans wat Tjixa en Jubeba op 6 Januarie 2016 op die plaas Swartklip, net buite Parys, aangekeer en só erg aangerand het dat hulle later in die hospitaal aan hul beserings beswyk het. Oosthuizen is verlede jaar in verband met dieselfde voorval in hegtenis geneem, maar getuig nou as ŉ staatsgetuie ingevolge artikel 204 van die Strafproseswet. Oosthuizen is Maandag deur adv. Hans de Bruin vir die verdediging kruisondervra nadat hy Vrydag sy getuienis gelewer het. Die kruisondervraging het begin met ŉ bewering wat Oosthuizen teenoor Kobus Burger, ŉ lid van die beskuldigdes se regspan, gemaak het. Boeta van der Westhuizen (46) en Anton Loggenberg (50). Foto: Mariné Lourens Oosthuizen beweer hy en Wiaan van der Westhuizen, wat verlede jaar ook in verband met dieselfde voorval in hegtenis geneem is, maar nou ook as ŉ staatsgetuie sal getuig, was saam in die polisieselle toegesluit nadat hulle in hegtenis geneem is. Oosthuizen beweer Burger het by die selle opgedaag om met Boeta te praat en het toe aan hom [Oosthuizen] en Wiaan gesê indien hulle “stilbly” sal hy sorg dat hulle elkeen ŉ dubbelkajuit Toyota Hilux-bakkie ontvang. Volgens Oosthuizen het Burger gesê dat hulle die staat “vir miljoene gaan dagvaar” omdat die staat geen bewyse teen die beskuldigdes het nie. De Bruin het aangevoer Burger het nooit hierdie uitlating teenoor Oosthuizen gemaak nie. Hy het Oosthuizen gevra hoekom Burger dan met hulle sou praat as hy daar was om Boeta te sien. Oosthuizen het getuig hy het by die hek van die polisiesel gestaan en Burger was reg aan die anderkant van die tralies toe hy dit aan hom gesê het. De Bruin het gesê indien dit sou waar wees, kom dit om omkopery neer. Waarom het Oosthuizen dit dan nie aangemeld nie? Oosthuizen het geantwoord hy was in daardie stadium net gefokus op sy borgtogaansoek en het nie gedink dit is so ernstige kwessie nie, omdat hy nie gedink het “daar sal enige iets van kom nie”. Die beskuldigdes, hul regspanne en die regter op die toneel. Foto: Mariné Lourens “Ek het later eers gesien hoe die saak verloop. Die mense wat nou die beskuldigdes is en mnr. Burger het vir ons gesê ons moet stilbly en vandag moet ons hier teen hulle staan en nou word daar gesê ons vertel leuens,” het Oosthuizen gesê. Oosthuizen het getuig hy het wel sy regsverteenwoordiger, Jan Ellis, van Burger se uitlating vertel. Volgens Oosthuizen het Ellis aan hom gesê Burger is onverantwoordelik en “besig om met die beskuldigdes se lewens te speel”. De Bruin het Oosthuizen gevra indien dit wel gebeur het soos hy beweer, hoekom het Ellis nie die beweerde omkopery aangemeld nie. Oosthuizen het gesê hy kan hom nie uitspreek oor Ellis se optrede nie en Ellis sal self gevra moet word hoekom hy die saak nie aangemeld het nie. De Bruin het aangevoer Burger het in die hof tydens die borgtogverrigtinge, toe Oosthuizen teenwoordig was, gesê hulle sal die staat dagvaar, maar ontken dat hy ooit vir Oosthuizen en Wiaan voertuie aangebied het “as hulle stilbly”. De Bruin het ook beklemtoon dat die beweerde omkopery nie in Oosthuizen se verklaring genoem word nie. Oosthuizen se kruisondervraging sal ná middagete hervat word. Lees alle vorige berigte oor die Parys-boere op Maroela Media.